                   [image: ]  
   REPUBLIKA HRVATSKA
[bookmark: _Hlk95292189]   BRODSKO-POSAVSKA ŽUPANIJA 
   UPRAVNI ODJEL ZA GRADITELJSTVO,  
   INFRASTRUKTURU I ZAŠTITU OKOLIŠA 
Petra Krešimira IV. br. 1, 35 000 Slavonski Brod
tel: 035/443-126
e-mail: komgosp@bpz.hr
KLASA: UP/I 352-02/24-01/02
URBROJ: 2178-03-02/5-24-6
Slavonski Brod,  30. travanj 2024. godine


Brodsko-posavska županija, OIB 27400987949, Upravni odjel za graditeljstvo, infrastrukturu i zaštitu okoliša,  temeljem članka 30. stavak 4. i 6., vezano uz članak 29. stavak 2. Zakona o zaštiti prirode („Narodne novine“,  br. 80/13, 15/18, 14/19, 127/19 i 155/23),  povodom zahtjeva nositelja zahvata Poljoprivrednog poduzeća Orahovica d.o.o. iz Zdenaca, Pustara 1, OIB 70427199569, za provedbom  postupka Prethodne ocjene prihvatljivosti za ekološku mrežu  zahvata rekonstrukcije građevina namijenjenih uzgajalištu u akvakulturi,  nakon provedenog postupka, donosi

R   J   E   Š   E   NJ   E

1. Namjeravani  zahvat: „Rekonstrukcija građevine namijenjene uzgajalištu u akvakulturi 
- Pregrađivanje  dijela  postojećih  tabli  ribnjaka   Vrbovljani“,  na  području   Općine  Okučani,  Brodsko-posavska   županija,  nositelja   zahvata   Poljoprivrednog  poduzeća Orahovica d.o.o. iz Zdenaca, Pustara 1,  prihvatljiv  je  za  ekološku  mrežu.
2. Ovo Rješenje izdaje se na rok od četiri godine.
3. Ovo Rješenje objavljuje se na mrežnim stranicama Brodsko-posavske županije.

O  b  r  a  z  l  o  ž  e  nj  e

Brodsko-posavska županija, Upravni odjel za graditeljstvo, infrastrukturu i zaštitu okoliša, je zaprimio dana 28. veljače  2024. god., zahtjev  nositelja zahvata PP Orahovica d.o.o. iz Zdenaca, Pustara 1, za provedbom postupka Prethodne ocjene prihvatljivosti za ekološku mrežu za zahvat rekonstrukcije građevine namijenjene uzgajalištu u akvakulturi - Pregrađivanje dijela postojećih tabli ribnjaka Vrbovljani, na području Općine  Okučani. Zahtjev je u skladu s  odredbama članka 30. stavka 2. Zakona o zaštiti prirode,  te je uz zahtjev dostavljeno: Idejno rješenje, Građevinski projekt – mapa 1, TD:2023/8/PPO, ZOP:IR-14/23, koje je izradio Mativ Integral d.o.o. iz Zagreba u prosincu 2023. godine; te Idejno rješenje, Elektrotehnički projekt – projekt niskonaponskog raspleta, mapa 2, TD:IR-14/23-EL, ZOP:IR-14/23, koje je izradio MFT PROJEKT j.d.o.o. iz Čačinaca u prosincu 2023. godine. 

Upravni odjel  je  sukladno članku 30. stavak 3. Zakona o zaštiti prirode, dopisom (KLASA:UP/I 352-04/24-01/02, URBROJ:2178-03-02/5-24-2, od 14. ožujka 2024. god.), zatražio prethodno mišljenje Ministarstva gospodarstva i održivog razvoja, Zavoda za zaštitu okoliša i prirode. Ministarstvo, Zavod za zaštitu okoliša i prirode je zatražio nadopunu, te je nakon dopunjenog zahtjeva, dostavio dana 29. travnja 2024. godine traženo mišljenje (KLASA: 352-03/24-02/295, URBROJ: 517-12-2-3-2-24-4, od 25. travnja 2024. god.), o utjecaju  planiranog predmetnog zahvata na ciljeve očuvanja i cjelovitost područja ekološke mreže.
 
U provedbi postupka, ovaj Upravni odjel je razmotrio predmetni zahtjev, priloženu dokumentaciju, podatke o ekološkoj mreži  (područja ekološke mreže, ciljne vrste i stanišne tipove) i zaprimljeno mišljenje Zavoda za zaštitu okoliša i prirode, te je utvrdio sljedeće.                                                 

Lokacija planiranog zahvata je na kčbr. 966/5, 966/6,  747/1B, 725, 710 k.o. Vrbovljani, te kčbr. 1130 k.o. Čovac,  na području Općine Okučani. Nositelj zahvata planira na ribnjaku Vrbovljani pregraditi dio postojeće tehnološke cjeline - table A-2, na manje table. Također, unutar table A-2 planirano je uređenje i stavljanje u proizvodnju tabli R1 i Z6 i rekonstrukcija table Z16. Dio table A-2 (površine 30,54 ha) nakon malčiranja niskog raslinja, pregrađuje se na 13 manjih tabli sa nazivima i površinama: R10 (2,95 ha), R11 (4,61 ha), R12 (2,01 ha), R13 (1,96 ha), R14 (1,99 ha), R15 (1,93 ha), R16 (1,93 ha), R17 (1,93 ha), R18 (1,92 ha), R19 (1,93 ha), R20 (2,23 ha), R21 (1,93 ha) i R22 (3,22 ha). Tabla R1 (1,43 ha) će se urediti unutar postojećih dimenzija na način da će se očistiti od drvne mase, izmuljiti i urediti potrebne nagibe. Tabla Z6 (1,04 ha) će se urediti na način da će se dio table integrirati u produžetak table Z16, malčirati, izmuljiti i urediti potrebne nagibe. Tabla Z16 (0,32 ha) će se urediti na način da će se 'produžiti' i preko nje će se dovoditi svježa vodu do novo pregrađenih tabli R11 do R22. Cilj ovih radova je produbiti i staviti u funkciju plitki neproizvodni dio table A-2 i neproizvodne table R1, Z6 i Z 16 na način da  se zemlja koja će se dobiti produbljivanjem table, ugradi u nove pregradne nasipe ili u popravak postojećih oštećenih nasipa. Na ovako pregrađenim/uređenim 'malim' tablama, dobit će se manje proizvodne jedinice u kojima će biti olakšano punjenje tabli vodom, kao i osiguranje povoljnijih biološko-kemijskih uvjeta u vodi (bolja agrotehnička priprema tabli, bolja aeracija vode, lakše čuvanje i dr.) za uzgoj riblje mlađi. Planiranim produbljivanjem i pregrađivanjem tabli dobit će se 33,33 ha visoko produktivnih proizvodnih površina.

Pregradni nasipi će osim zadržavanja vode biti i komunikacijsko-manipulativni prostor koji će služiti za prolaz strojeva i ljudi. Dio novouređenih nasipa će služiti i kao ribolovna zona i njih će se nasuti tamponskim kamenom sipinom u sloju debljine 20 cm. Duljina trase koja će se nasipavati iznosi 3223 m, a širina nasutog dijela će biti 3,6 m. Voda za punjenje novo pregrađenih tabli će se osigurati iz postojećeg dovodnog kanala. Sve novo uređene/pregrađene table imat će nove vlastite tipske armiranobetonske objekte za upuštanje i ispuštanje vode. U situacijama kada su kritične razine kisika u vodi (manje od 1 mg/1 vode) koristit će se plutajući aeratori koji će umjetnim putem miješati vodu sa zrakom i na taj način osiguravati dovoljne količine kisika u vodi da ne dođe po uginuća i gubitaka ribe. Aeratori će se pogoniti električnom energijom preko razvodnih ormara koji će biti instalirani uz proizvodne table. Duljina izgradnje podzemnog niskonaponskog priključka i raspleta je 2460 m. Predviđena snaga priključka iznosi 170 kW. Početak radova planiran je u drugoj polovici kolovoza 2024., a završetak svih radova planiranih projektnom dokumentacijom najkasnije do kraja ožujka 2025.

Planirani zahvat nalazi se unutar područja ekološke mreže (Uredba o ekološkoj mreži i nadležnostima javnih ustanova za upravljanje područjima ekološke mreže, ,,Narodne novine", br. 80/19 i 119/23): Područja očuvanja značajnog za ptice (POP) HR1000004 Donja Posavina.
Područje zahvata obuhvaća pogodna staništa za gniježđenje i/ili preleti/ili zimovanje 30 ciljnih vrsta te pogodna staništa za značajne negnijezdeće populacije (šljukarice, gušćarice, kokošice, guske).

Prema podacima Ministarstva gospodarstva i održivog razvoja, u proljeće 2013. godine na tabli A-2, oko 100 m zapadno od buduće table R10 zabilježene su kolonije i aktivna gnijezda 6 ciljnih vrsta: velika bijela čaplja (73 parova), mala bijela čaplja (66 parova), žličarka (19 parova), čaplja danguba (2 para), žuta čaplja (2-4 para) i gak (nije poznat broj) (Mikuska T., Tomik A., Šetina N. i Hucaljuk M. (2013) Monitoring gnijezdeće populacije kolonijalnih čaplji (Ardeidae) i bijele žličarke (Platalea leucorodia), u 2013. godini. Konačno izvješće. Hrvatsko društvo za zaštitu ptica i prirode, Osijek. 27 str.). Monitoringom u 2022. godini (OPKK projekt„ Razvoj okvira za upravljanje ekološkom mrežom Natura 2000: Usluge definiranja SMART ciljeva očuvanja i osnovnih mjera očuvanja ciljnih vrsta i stanišnih tipova - Grupa 5 Ptice" ), uočeno je da se ova kolonija čaplji, gaka i žličarke preselila oko jedan kilometar jugozapadno na tablu B-2, što ukazuje daje područje gdje je ranije zabilježena kolonija postalo manje pogodno, vjerojatno radi izražene sukcesije. Na toj novoj lokaciji kolonije na B-2 tabli u svibnju 2022. godine zabilježeno je od ciljnih vrsta: 139 parova velike bijele čaplje, 92 para male bijele čaplje, 104 para gaka, 60 parova žličarki, 9 parova žute čaplje. U koloniji 2013. zabilježena je i gniježđenje i vrsta koje nisu ciljne: blistavog ibisa (8 jedinki, odnosno dvije familije) i sive čaplje (60 parova 2013. i 274 parova u                                                                                                                                          novoj koloniji 2022.). Procjena gnijezdećih populacija navedenih ciljnih vrsta unutar POP su: velika bijela čaplja 0 - 5 parova; mala bijela čaplja 120 - 260 parova; žličarka 70 - 140 parova; čaplja danguba 7 - 20 parova; žuta čaplja 0 - 6 parova i gak 80 - 300 parova.                                                                             2                                                                                     
Kolonije čaplji, gaka i žličarka gnijezde u trsci, šašu i vrbama na plohi na  kojoj  ima  dovoljno vode da ih štiti od predatora. Prema  Karti  prirodnih  i  poluprirodnih  ne-šumskih  kopnenih i slatkovodnih staništa Republike Hrvatske, lokacija zahvata obuhvaća mozaike stanišnih tipova: 29,2 ha NKS A.1.2./A.4.1./D.4. l. l. (Povremene stajaćice/Tršćaci, rogozici, visoki šiljevi i visoki šaševi/Sastojine čivitnjače); 4,3 ha NKS A. l.2./D.4.1.1./A.4. l. (Povremene stajaćice/Sastojine čivitnjače/Tršćaci,  rogozici, visoki  šiljevi  i visoki   šaševi);  2,9 ha  NKS   A.4.1./A.1.1. (Stalne stajačice/Tršćaci, rogozici, visoki šiljevi i visoki šaševi); 2,6 ha D.4.1.1 /A.4.1./1.1. 7. (Sastojine čivitnjače/Tršćaci, rogozici, visoki šiljevi i visoki šaševi/Zajednice nitrofilnih, higrofilnih i skiofilnih staništa); 2 ha E./D.4.1.1. (Šume/Sastojine čivitnjače).

Budući da se trenutno radi nekorištenja ribnjaka događa ubrzana sukcesija što se uočava i na službenoj Digitalnoj ortofoto karti (2021/2022), te je na lokaciji prisutna  i čivitnjača  koja  ne predstavlja kvalitetno stanište za ciljne vrste ptica navedenog POP, neće doći do gubitka pogodnih staništa za navedene ciljne vrste. Uspostavom ribnjaka doći će do povećanja vodene površine, što će potencijalno pogodovati bjelobradoj čigri, patki gogoljici i patki njorki te ribojednim vrstama. Za predmetni ribnjak Anexom Ugovora o zakupu za ribnjak u vlasništvu Republike Hrvatske na području općine Stara Gradiška i općine Okučani broj 3202003, uzgoj riba usklađen je sa posebnim propisima o zaštiti okoliša, prirode i šuma te su utvrđene mjere očuvanja ciljnih vrsta ptica u područjima očuvanja značajnim za ptice koje su usklađene s odredbama Pravilnika o ciljevima očuvanja i mjerama očuvanja ciljnih vrsta ptica u područjima ekološke mreže („Narodne novine“, br. 25/20 i 38/20) (stavak 2. članak 8. Ugovora). Ovim mjerama očuvanja osigurava se opstanak ciljnih vrsta ptica na ribnjaku, što uključuje i održanje kolonije ptica koja se sada preselila na tablu B-2 (nije predmet ovog zahvata).

S obzirom  na  ukupnu  površinu  dostupnih  pogodnih staništa za ciljne vrste ptica močvarica unutar navedenog POP (od 2490 ha vodenih staništa do 6430 ha močvarnih staništa) te s obzirom na to da će se planirani radovi izvoditi izvan razdoblja gniježđenja ciljnih vrsta ptica, koje se potencijalno mogu gnijezditi na lokaciji zahvata, može se isključiti mogućnost značajnog negativnog utjecaja provedbe zahvata na populacije ciljnih vrsta, kao i na održanost njihovih pogodnih staništa.

S obzirom na navedeno, smatramo da provedba zahvata neće značajno negativno utjecati na održavanje odnosno postizanje ciljeva  očuvanja  POP HR1000004 Donja Posavina  propisanih Pravilnikom o ciljevima očuvanja i mjerama očuvanja ciljnih vrsta ptica u područjima ekološke mreže.

Slijedom iznesenog  u provedenom postupku, analizom mogućih značajnih negativnih utjecaja predmetnog zahvata na ciljeve očuvanja i cjelovitost područja ekološke mreže, uvažavajući gore navedeno mišljenje Zavoda za zaštitu okoliša i prirode,  Prethodnom ocjenom prihvatljivosti za ekološku mrežu za namjeravani zahvat rekonstrukcije građevine namijenjene uzgajalištu u akvakulturi - pregrađivanje dijela postojećih tabli ribnjaka Vrbovljani, na kčbr. 966/5, 966/6,  747/1B, 725, 710 k.o. Vrbovljani, te kčbr. 1130 k.o. Čovac,  na području Općine Okučani, uz pridržavanje važećih propisa iz područja zaštite okoliša, voda i održivog gospodarenja otpadom, može se isključiti mogućnost značajnih negativnih utjecaja  na ciljeve očuvanja i cjelovitost područja ekološke mreže, te se smatra  da je zahvat prihvatljiv, pa je stoga riješeno kao u izreci. 
U skladu s navedenim,  za planirani predmetni zahvat nije potrebno provesti postupak Glavne ocjene za ekološku mrežu.

Točka 1. ovog Rješenja u skladu je s odredbom članka 30. stavak 4. Zakona o zaštiti prirode, kojom je propisano da, ako nadležno tijelo isključi mogućnost značajnih negativnih utjecaja na ciljeve očuvanja i cjelovitost područja ekološke mreže, donosi rješenje da je zahvat prihvatljiv za ekološku mrežu.  

Točka 2. ovog Rješenja u skladu je s odredbom članka 43. stavak 1. Zakona o zaštiti prirode, kojom je propisano da se rješenje iz članka 30. stavak 4. istog Zakona,  izdaje na rok od četiri  godine.

Točka 3. ovog Rješenja u skladu je s odredbom članka 44. stavak 3. Zakona o zaštiti prirode, kojom je propisano da nadležno tijelo objavljuje rješenje iz članka 30. stavak 4. istog Zakona,  na mrežnim stranicama, odnosno na mrežnim stranicama Brodsko-posavske županije (www.bpz.hr).                    3
Člankom 27.  stavak 2. Zakona o zaštiti prirode, propisano je da se ocjena prihvatljivosti  zahvata, provodi u okviru pripreme namjeravanog zahvata, prije izdavanja lokacijske dozvole ili izdavanja drugog potrebnog odobrenja za provedbu zahvata.

Člankom 29.  stavak 2. Zakona o zaštiti prirode, propisano je da upravno tijelo provodi prethodnu ocjenu za zahvate za koje tijelo područne (regionalne) samouprave nadležno za poslove zaštite okoliša,  provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu iz područja zaštite okoliša, zatim za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže, osim za zahvate iz stavka 1. istog članka.

Člankom 30. stavak 6. Zakona o zaštiti prirode, propisano je da rješenje iz stavaka 4. i 5. ovog članka sadrži podatke o zahvatu, podatke o ekološkoj mreži i obrazloženje razloga na temelju kojih je isključena mogućnost značajnih negativnih utjecaja zahvata na ciljeve očuvanja i cjelovitost područja ekološke mreže ili obrazloženje razloga  na temelju kojih je utvrđena obveza provedbe Glavne ocjene.

U skladu sa odredbama stavaka 1. i 2. članka 44.  Zakona o zaštiti prirode, ovo Rješenje se dostavlja Ministarstvu gospodarstva i održivog razvoja i Inspekciji zaštite prirode. 


Uputa o pravnom lijeku
Protiv ovog Rješenja može se izjaviti žalba Ministarstvu gospodarstva i održivog razvoja, Zagreb, Radnička cesta 80, u roku od 15 dana od dana primitka Rješenja.
Žalba se predaje Upravnom odjelu za graditeljstvo, infrastrukturu i zaštitu okoliša Brodsko-posavske županije, neposredno u pisanom obliku, usmeno u zapisnik, ili se šalje poštom, odnosno dostavlja elektronički. 



                                                                             Viša savjetnica za zaštitu prirode i okoliša  
         
                                                                                         Ljiljana Curić, dipl.ing.






Dostaviti:
1. PP Orahovica d.o.o., Pustara 1, Zdenci, 33515 Orahovica
1. Ministarstvo gospodarstva i održivog razvoja, putem: pisarnica@mingor.hr; marija.petras@mingor.hr 
1. Državni inspektorat, Sektor zaštite prirode, Šubićeva 29,  10000 Zagreb
1. - u spis predmeta

_________________________________________________________________________________________________________________
KLASA: UP/I 352-02/24-01/02, URBROJ: 2178-03-02/5-24-6
Ova isprava potpisana je kvalificiranim elektroničkim potpisom, a isti je vidljiv na posljednjoj nenumeriranoj stranici.                                                          

